text: Nægtet erstatning trods frikendelse
  02 marts 2011 kl. 16.24
  Selv om han er frikendt for at have brændt sin egen bil af, kæmper en 45-årig mand fra Esbjerg for at få en erstatning på 100.000  kroner for den ødelagte bil.
  Den 45-årige p-vagt Kell Harling Knudsen fra Esbjerg har siden 2007 kæmpet med forsikringsselskabet Tryg for at få erstatning. Han meldte sin bil stjålet - og den blev få dage senere fundet udbrændt på en mark ved Kvaglund.
  Efterfølgende nægtede forsikringsselskabet at udbetale erstatning på den ødelagte bil, der var takseret til en værdi af 100.000 kroner. Selskabet anmeldte også Kell Harling Knudsen til politiet, der siden tiltalte ham for selv at have brændt bilen af.
  I retten blev Kell Harling Knudsen frikendt. Alligevel nægter Tryg at udbetale erstatningen.
  Tryg har onsdag ikke haft mulighed for at undersøge Kell Harling Knudsens sag - og har derfor ikke nogle kommentarer på nuværende tidspunkt.
  